Source: https://jogaszvilag.hu/szakma/jogszabalyfigyelo-2019-39-het/
Timestamp: 2020-01-26 22:02:21
Document Index: 794952

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Jogszabályfigyelő 2019 – 39. hét - Jogászvilág - Jogászvilág
Jogszabályfigyelő 2019 – 39. hét - Jogászvilág
Kezdőlap » Jogszabályfigyelő 2019 – 39. hét
E heti összeállításunkban az államtudományi képzésekről, illetve a közigazgatási peres gyakorlatot vizsgáló konzultációs testület felállításáról, továbbá a munkajogi megállapodásokról olvashatnak.
Államtudományi képesítések, végzettségek
Megalakult a közigazgatási perrendtartási konzultációs testület
A versenytilalmi megállapodások és a tanulmányi szerződések értelmezési kérdései
Az alábbiakban hivatkozott jogszabály tartalmazza az államtudományi képzési területen a felsőoktatásban megszerezhető végzettségi szinteket, azok általános jellemzőit, az alapképzéseinek és mesterképzéseinek szakképzettségei jegyzékét, valamint e szakok képzési és kimeneti követelményeit. A rendelet rögzíti, hogy az államtudományi képzés keretében kizárólag a képzési és kimeneti követelményekben meghatározott specializáció indítható.
A rendelet 2019. szeptember 30. napján lép hatályba azzal azonban, hogy az államtudományi képzési terület alap- és mesterképzési szakjainak meghatározásáról és azok képzési és kimeneti követelményeiről, valamint az azzal összefüggő kormányrendeletek módosításáról szóló 282/2016. (IX. 21.) Korm. rendelet csak 2019. december 31. napján veszti hatályát.
Joganyag: 222/2019. (IX. 25.) Korm. rendelet az államtudományi képzési területen szerezhető képesítések jegyzékéről és a képzések képzési és kimeneti követelményeiről
Megjelent: MK 2019/157. (IX. 25.)
Hatályos: 2019. 09. 30, 2019. 12. 31.
A Kúria elnökének az intézkedése nyomán 2019. szeptember 25-én a Kúrián működő közigazgatási bírák, illetve az alsóbb fokon eljáró közigazgatási bírák és szakmai vezetők részvételével megalakult a közigazgatási perrendtartásról szóló 2017. évi I. törvény elemzését végző szakmai konzultációs testület – adta hírül a Kúria Sajtótitkársága.
A konzultációs testület alapvető feladata a jogalkalmazásban felmerülő kérdések vizsgálata, elemzése, azok megválaszolása. Munkája során együttműködést folytat az Országos Bírósági Hivatal elnöke által létrehozott, a közigazgatási perrendtartás hatályosulását vizsgáló munkacsoporttal és a Kúria Közigazgatási-Munkaügyi Kollégiumával. A konzultációs testület állásfoglalásait a Kúria honlapján teszik közzé.
A testület az első ülésén tisztázta, hogy „a jogsértés helyszíni elismerése és a bírság megfizetését követően van-e helye az ügyben a jogsértést vitató bírósági jogorvoslatnak” illetve, hogy „a Kp. 157. § (5) bekezdése szerint miként minősülnek a Kp. hatálybalépésekor folyamatban volt munkabiztonsági, illetve munkaügyi tárgyú közigazgatási perek”.
A sajtóközlemény teljes szövege itt olvasható el.
Megjelent: https://www.kuria-birosag.hu
Sajtó-háttérbeszélgetést szervezett 2019. szeptember 23-án a Kúria Sajtótitkársága a versenytilalmi megállapodásokra és a tanulmányi szerződésre vonatkozó joggyakorlat-elemző csoport munkájáról. A joggyakorlat-elemzést követően a Kúria elfogadta az alábbiakban hivatkozott 1/2019. (V. 21.) KMK véleményt, illetve elérhetővé tették a joggyakorlat- elemző csoport részletes összefoglaló jelentését is.
Az 1/2019. (V. 21.) KMK vélemény a versenytilalmi megállapodások kapcsán a versenytárs fogalmának az értelmezésével, a versenytilalmi megállapodás tartalmával, így a felek szerződéskötéskori akaratával, a lényeges kérdésekben való megegyezéssel, a tiltott tevékenységi körrel és a kikötött ellenérték megfelelőségével foglalkozik. A tanulmányi szerződések kapcsán pedig rögzíti, hogy nem számít a munkáltatónál eltöltött időbe a tanulmányok befejezéséig tartó időszak, illetve a felek által érvényesen kiköthető az is, hogy ezen időszak szempontjából figyelmen kívül kell hagyni a keresőképtelenség időtartamát, illetve a munkaviszony szünetelésének azon időtartamát, amelyre nem jár szabadság sem. Végezetül pedig a tanulmányi szerződés azonnali hatályú felmondásának a kérdésével foglalkozik az 1/2019. (V. 21.) KMK vélemény.
A sajtó-háttérbeszélgetés során elhangzott továbbá, hogy tanulmányi szerződés nemcsak magasabb képesítést biztosító képzésre köthető, valamint az is, hogy a megszerzett végzettségnek megfelelő munkakör csak a tanulmányi szerződés ilyen irányú előírása alapján biztosítandó.
Az összefoglaló jelentés itt érhető el. A Kúria Sajtótitkárságának a közleménye pedig itt olvasható el:
Joganyag: 1/2019. (V. 20.) KMK vélemény a munkaviszonyhoz kapcsolódó egyes megállapodások: a versenytilalmi megállapodásra és a tanulmányi szerződésre vonatkozó munkajogi szabályok értelmezéséről